ธกส.คุยลูกหนี้รายตัวลดเอ็นพีแอล4หมื่นล.
ธ.ก.ส.โล่งใจ คาดสิ้นปีหนี้เสียลดเหลือ 4 หมื่นล้านบาท หลังส่งเจ้าหน้าที่ประกบเกษตรกรรายตัว
30 ธ.ค. 2558

ธ.ก.ส.โล่งใจ คาดสิ้นปีหนี้เสียลดเหลือ 4 หมื่นล้านบาท หลังส่งเจ้าหน้าที่ประกบเกษตรกรรายตัว
นายสมศักดิ์ กังธีระวัฒน์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า แนวโน้มหนี้ที่ไม่ก่อให้เกิดรายได้ หรือเอ็นพีแอล ของธนาคารได้ทยอยปรับตัวลดลงจากล่าสุดอยู่ที่ 4% ของยอดสินเชื่อคงค้าง หรือคิดเป็นวงเงินราว 5 หมื่นล้านบาท จากก่อนหน้านี้ได้ปรับตัวสูงขึ้นมาอยู่ที่ระดับ 4.6% เนื่องจากภาวะภัยแล้ง ราคาผลผลิตตกต่ำ กระทบรายได้เกษตรกร
ทั้งนี้ คาดว่าผลจากการส่งเจ้าหน้าที่ของธนาคารเข้าทำการปรับโครงสร้างหนี้กับลูกหนี้เป็นรายบุคคล เพื่อขยายค่างวดและปรับวงเงินในการชำระหนี้ให้เหมาะสมกับรายได้ จะทำให้ยอดเอ็นพีแอล ณ สิ้นปีบัญชี 2558 (สิ้นเดือน มี.ค. 2559) จะลดลงมาอยู่ที่ 3.4% คิดเป็นวงเงินราว 4 หมื่นล้านบาท
"ต้องหามาตรการบรรเทาผลกระทบ เพื่อประคับประคองสถานการณ์ไปจนถึงเดือน ก.ค.ปีหน้า เพราะมีการประเมินแล้วว่า หลังจากเดือน ก.ค. ไปแล้วจะเริ่มมีฝนตกมากขึ้น ซึ่งการปรับตารางชำระหนี้ให้เกษตรกรที่ได้รับผลกระทบใหม่ ได้ดูถึงปัจจัยที่มีผลกระทบในปีหน้าเข้าไปแล้ว" นายสมศักดิ์ กล่าว
นอกจากนี้ ธนาคารมี 4 มาตรการบรรเทาผลกระทบภัยแล้งซึ่งอยู่ใน 45 โครงการ ที่คณะรัฐมนตรี (ครม.) เห็นชอบก่อนหน้านี้ได้แก่ การขยายเวลาชำระหนี้ 24 เดือน และลดดอกเบี้ยให้ 3% ที่เหลือที่เป็นมาตรการปล่อยสินเชื่อมีวงเงิน 1.5 หมื่นล้านบาท ได้แก่ สินเชื่อเพื่อปรับระบบการผลิต สินเชื่อเพื่อสร้างงานนอกภาคเกษตร สินเชื่อวิสาหกิจชุมชน ทั้งนี้การปล่อยสินเชื่อใหม่จะต้องทำด้วยความระมัดระวัง ยกเว้นแต่เป็นโครงการที่ดีจริงๆ เช่น การลดพื้นที่ปลูกข้าวใน จ.พระนครศรีอยุธยา แล้วไปปลูกเมลอน หรือผักปลอดสารพิษแทน
นายสมศักดิ์ กล่าวต่อถึงทิศทางการปล่อยสินเชื่อปีหน้าว่า ธนาคารตั้งเป้าปล่อยสินเชื่อใหม่ 7-8 หมื่นล้านบาท คิดเป็นสัดส่วนที่เพิ่มขึ้น 7% เช่นเดียวกับเป้าหมายในปีบัญชี 2558 ที่คาดว่าจะปล่อยสินเชื่อใหม่ได้ 7 หมื่นล้านบาท หรือขยายตัวเพิ่มขึ้น 7% หากรวมสินเชื่อตามนโยบายรัฐเข้าด้วยกัน จะมียอดสินเชื่อปล่อยใหม่รวมกว่า 1.1 แสนล้านบาท
สำหรับนโยบายการปล่อยสินเชื่อปี 2559 จะไม่เน้นการปล่อยสินเชื่อทำการเกษตรแบบเดิมๆ หรือสินเชื่อต้นน้ำ แต่จะเน้นให้สินเชื่อเพื่อทำการเกษตรแปรรูป สินเชื่อเพื่อสร้างมูลค่าเพิ่มทางการเกษตร เน้นให้สินเชื่อเพื่อจูงใจให้ปรับประสิทธิภาพการผลิต ซึ่งเป็นส่วนหนึ่งในการปรับโครงสร้างภาคเกษตร